Prezident Obama: Amerika Yevropaga qarab qoldi
Kechagi sammit ketidan Barak Obama “muhim savdo hamkorimiz Yevropa qiyin ahvolda qolsa, AQShda ish yaratishimiz gumon” dedi.
Prezident Obama kecha Oq uyda Yevropa Kengashi raisi German fon Rompuy, Yevropa Komissiyasi rahbari Joze Manuel Barrozo, Yevropa Ittifoqi tashqi ishlar vazirasi Ketrin Eshton bilan uchrashuvda aynan moliyaviy krizisni muhokama qildi. Ittifoq ma’murlari yevro bilan muomala qiluvchi davlatlarda hukumat xarajatini kamaytirishga va’da bermoqda. Bundan tashqari, yevrozona vakillari mas’uliyatsiz, qarzga botiradigan qarorlari uchun jazolanadi. Shu paytgacha davlatlar suverenitetni qo’ldan boy beramiz, deb qo’rqib bunga yo’l bermagan edi. Aniq rejani dekabr oyida taqdim etishlari kutilmoqda. Barrozoning aytishicha, Yevropa rahbarlari qiyinchiliklarni yengib o’tish qarorida qat’iy. Barak Obama ham yordam qo’lini cho’zishini aytdi. Sammit bilan bir paytda Yevropa moliyaviy tanazzulga mukkasidan ketayotgani haqidagi yangi hisobot e’lon qilingan. Unga ko’ra, yevro bilan muomala qiluvchi 17 davlat ekonomikasi kelasi yil bahoriga qadar ham zaiflashishda davom etadi. Buning oldini olish uchun Yevropa Markaziy Banki keskin chora ko’rishi kerak. Mintaqa muammolari endi o’ziga kelayotgan AQShga pand berishi mumkin. Qo'shma Shtatlar va Yevropa Ittifoqi jahon iqtisodiyotini tebratuvchi strategik hamkorlar sanaladi. Yillik global mahsulotning 49 foizi ularning hissasiga to'g'ri keladi. Sarmoya, ish o'rinlari jihatidan ular chambarchas bo'g'liq.